# Sant Yan o vont da Blougastel

| ◄ Trede arvest | Sant Yan o vont da Blougastel | War an hent ► |
* Evit d’ezan anaout rouanteleziou a-leiz,
* Sant Yan, d’an amzer-ze, n’anaveze ket hor Breiz :
* Alies koulskoude, en eur vont a-zeou, a-gleiz,
* En doa klevet hano eus ar Breizad hag e feiz !
* Setu sant Yan en hent, koz truilhou war e gein,
* war e skoaz eur bizac’h da glask danvez koan ha lein ;
* Evelse, emezan, e c’hellin gwelet da vad
* Ha tomm eo ar galon a sko e-kreiz ar Breizad.
* Diouz lein glas an Nenvou e tiskennas e Treger.
* — An noz a dostaë pa zigouezas gant eur ster,
* Ha sant Yan mont da skei war lochen eur pesketour
* Ha d’e bedi d’e gas gante vag a-deist an dour.
* — « Dampret vo ma iné ! Pôtr koz, gwall-ziwezad eo,
* Poent d’in mont da gousket pe warc’hoaz em bo droug-bleo,
* Eme an Tregeriad… Marteze e c’hellfac’h kaout
* Gant va nez-amezeg lojeiz e-barz ar c’hraou-zaout. »
* Ha pesketour Treger, elec’h chomm da goms muioc’h,
* A brenas krak e zor ; ha sant Yan, o vont larkoc’h,
* Dindan mantel an noz, ’zonje ennan e-unan :
* « Feiz ! Digalon a-walc’h eo Breton Bro sant Erwan ! »
* Setu sant Yan e Leon arôk pell amzer. (Ar zent
* Ne vent ket daletoc’h, e Breiz, evit ober hent.)
* An deit oa o vervel, pa gavas ar ster Elorn
* Ha da dreuzi n’en doa ’met eur pen-baz en e zorn !
* Ha Yan ne gred ket mont da glask bagerien d’o zi ; ·
* Koulskoude penoz mont da Blougastel hep treuzi ?
* Setu mont a reas d’o c’haout en eur lavaret :
* « Ma n’am zelaouont ket, emichans n’am c’hannint ket. »
* Sant Yan, paour kez sant Yan ! Kannet e neblec’h n’oa ket,
* Mes gant kement pesketour e oa kaset da… gousket.
* Unan a respontas : « Kerz diwar va zra, va den ;
* Deus warc’hoaz, rak breman va zouben zo o vont yen ! »
* Hag ar zant,kez, trist e benn, ouie ket petra d’ober,
* Rak da dreiza hep bag, war gement-se chomme berr.
* « Feiz d’am Doue ! ’mezan, setu aze, war an taol,
* Me wel eo digalon ar Vreiziz e Bro sant Paol ! »
* Sant Yan, skuiz gant an hent, e-kichen ribl an Elorn
* A jommas azezet war ar c’herreg en eur c’horn :
* « Ar Vretoned, me wel, kalz anezo a zo fall,
* Kaer o deus lavaret sant Erwan hag e zent all. »
* Mes epad ma sonje e Sent Breiz, en o gevier,
* Setu eur vouezig flour o sevel eus ar reier :
* « Aman pell diouz an trouz, pell diouz holl savar ar bed,
* Ar meaziou am c’helen kerkoulz hag an doktored. »
* Ar plac’hig a daole d’an hekleo he c’hanaouen,
* Koant, lugernus he zal e-giz ar werelaouen,
* Savet ganti he fenn, ne finve ket he malven,
* War mad he daoulagad kroc’hennet eur gleizen wen.
* Nec’het evel m’edo, Yan hen anzavas outi :
* An noz a ziskenne ha ne gave na bag na ti ;
* Hen, ar perc’hirin paour, ezom d’ezan da repoz,
* A rankje, sur awalc’h, chomm er-meaz « a-hed an noz. »
* — « Ne jommoc’h ket er-meaz, nan, perc’hirin reder-bro,
* Va lochennig dister zo tost aze en distro,
* Pe ma n’eo ket gwelloc'h ganeoc’h dont betek va zi,
* Bag va zad a zo prest : emoun o vont d’ho treuzi.
* » Va zud a oa ganet war zouar sant Kaourantin,
* Tad na mam n’am eus ken ; aman den na zell ouzin. »
* — En eur bignat er vag, sant Yan a lavaras : « Feiz !
* Sant Kaourantin, gwir eo, kalon a zo c’hoas ez Preiz ! »
* Kenta ma tiskennas war ribl parrez Plougastel,
* sant Yan a lavaras : « Plac’h a galon, tro ha sell :
* Me eo diskibl karet hor mestr Jezuz benniget ;
* Aman, e Plougastel, pell-pell e vezin pedet ! »
* Daoulagad ar plac’h dall o doa kavet ar gweled,
* Hag a welas sant Yan o vont da vro ar stered…
* — Eun dijentil santel, kenta ma klevas ar vrud,
* A zavas eur chapel d’ar Zant war lec’h ar burzud !…
Spern Gwenn.